KIRJALLINEN KYSYMYS E-2481/00 esittäjä(t): Hiltrud Breyer (Verts/ALE) komissiolle. Teuraseläinten kastrointi laivakuljetusten aikana.



Virallinen lehti nro 103 E , 03/04/2001 s. 0161 - 0162



KIRJALLINEN KYSYMYS E-2481/00 esittäjä(t): Hiltrud Breyer (Verts/ALE) komissiolle (24. heinäkuuta 2000) Aihe: Teuraseläinten kastrointi laivakuljetusten aikana Eläinsuojeluyhdistykset ovat todenneet, että urospuolisia teuraseläimiä (nautoja ja lampaita) kastroidaan EU:sta Egyptiin tehtävien laivakuljetusten aikana. Urospuolisten teuraseläinten kastrointi laivakuljetusten aikana rikkoo direktiivillä 95/29/EY(1) muutetun direktiivin 91/628/ETY(2) 3 artiklan 1 kohdan luetelmakohtaa b sekä 5 artiklan 1 kohdan luetelmakohtaa b ja mahdollisesti 3 artiklan 2 kohtaa. Näissä direktiiveissä säädetään, että eläinten turhaa kärsimystä on vältettävä kuljetusten aikana. Ammattitaidottoman henkilökunnan laivakuljetusten aikana suorittamat kastroinnit kuitenkin aiheuttavat turhaa kärsimystä terveille urospuolisille eläimille. Myöskään kuljetuksia koskevat erityisluvat eivät oikeuta laivakuljetusten aikana tehtäviin kastrointeihin. Tästä määrätään direktiivillä 95/29/EY muutetun direktiivin 91/628/ETY 3 artiklan 2 kohdassa ja 3 artiklan 1 kohdan luetelmakohdassa c. Edellä mainittua käytäntöä ei voi perustella vastaanottajamaan suojelemisella bruselloosia vastaan. Ammattitaitoinen henkilökunta voisi suorittaa eläinten kastroinnin jo niiden alkuperämaassa riittävän kauan ennen kuljetusten alkua. 1. Onko komissio tietoinen, että urospuolisia teuraseläimiä (nautoja ja lampaita) kastroidaan EU:sta Egyptiin tehtävien laivakuljetusten aikana? 2. Mitä toimia komissio on toteuttanut tai aikoo toteuttaa, jotta tällainen käytäntö voidaan kieltää? 3. Mistä EU:n jäsenvaltioista urospuolisia teuraseläimiä vietiin Egyptiin vuonna 1999 ja kuinka monta (nautojen ja lampaiden määrä erikseen)? 4. Mistä EU:n satamista tehtiin vuonna 1999 urospuolisten teuraseläinten laivakuljetuksia Egyptiin? Mitä eläinlajeja näistä satamista kuljetettiin laivalla Egyptiin? (1) EYVL L 148, 30.6.1995, s. 52. (2) EYVL L 340, 11.12.1991, s. 17. David Byrnen komission puolesta antama yhteinen vastaus kirjallisiin kysymyksiin P-2463/00 ja E-2481/00 (26. syyskuuta 2000) Komissio katsoo, että kuohimisen kaltaisten toimenpiteiden tekeminen kuljetettaville eläimille rikkoo eläinten suojelemisesta kuljetuksen aikana 19 päivänä marraskuuta 1991 annetun neuvoston direktiivin 91/628/ETY(1), sellaisena kuin se on muutettuna neuvoston direktiivillä 95/29/EY(2), 5 a artiklan 1 kohdan b alakohdan mukaisia vaatimuksia. Eläimiltä menee jonkin aikaa, ennen kuin ne toipuvat mainitunkaltaisista toimenpiteistä, ja voidaan olettaa, että ne eivät ole riittävän hyvässä kunnossa välitöntä jatkokuljetusta varten. 18 päivänä maaliskuuta 1998 annetussa komission asetuksessa (EY) 615/98(3) säädetään vientitukijärjestelmän soveltamista koskevista erityisistä yksityiskohtaisista säännöistä elävien nautaeläinten hyvinvoinnin osalta kuljetettaessa niitä kolmansiin maihin. Kyseisessä asetuksessa säädetään, että kun nautaeläimiä kuljetetaan kolmansiin maihin, yhteisön lainsäädäntöä on sovellettava eläinten kuljetuksen aikana siihen saakka, kunnes ne puretaan ensimmäisen kerran lopullisena määräpaikkana olevassa kolmannessa maassa. Erityisesti asetuksessa säädetään eläinten tarkastuksesta niiden saavuttua lopullisena määräpaikkana olevaan kolmanteen maahan. Jos tarkastuksissa (jotka suorittaa ehdottomasti eläinlääkäri) käy ilmi, että eläinten hyvinvointi ei ole tyydyttävä, vientituki evätään. Jos tuki on jo maksettu, se peritään takaisin. Komissiolle on jo vihjattu, että jäsenvaltioista Egyptiin laivattuja sonneja ja pässejä olisi kuohittu laivoilla. Komissiolla ei kuitenkaan tällä hetkellä ole todisteita tai edes tietoja, jotka tukisivat vihjeitä. Komissio on toteuttanut toimia, kuten kuullut asianomaisia jäsenvaltioita, selvittääkseen tilanteen, ja se ryhtyy tarvittaessa lisätoimiin. Euroopan yhteisöstä vietiin Egyptiin 21 593 teurassonnia vuonna 1999. Eläimistä 14 716 oli peräisin Saksasta ja 6 877 Italiasta. Eläviä lampaita vietiin hyvin vähän (14 eläintä Alankomaista). (1) EYVL L 340, 11.12.1991. (2) EYVL L 148, 30.6.1995. (3) EYVL L 82, 19.3.1998.